
U   I M E   R E P U B L I K E   H R V A T S K E

P R E S U D A

	Visoki prekršajni sud Republike Hrvatske u vijeću sastavljenom od sudaca: Renate Popović kao predsjednice vijeća te Davorka Kučana i Drage Klasnića kao članova vijeća, uz sudjelovanje više sudske savjetnice Sanje Klaude kao zapisničarke, u prekršajnom predmetu protiv okrivljenika Gorana Žganeca zbog prekršaja iz članka 51. stavak 5. u vezi članka  293. stavak 1. i članka 199. stavak 8.  Zakona o sigurnosti prometa na cestama ("Narodne novine" broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 i 114/22) i članka 17. Zakona o prekršajima protiv javnog reda i mira, odlučujući o žalbi tužitelja Policijske uprave zagrebačke, I. Postaje prometne policije Zagreb podnesenoj protiv presude Općinskog prekršajnog suda u Zagrebu od 18. studenog 2025. godine, broj:  Pp-17147/2025, u sjednici vijeća održanoj dana 21. svibnja 2026.

p r e  s u d i o   j e

I. Djelomično se prihvaća se kao osnovana žalba tužitelja I. Postaje prometne policije Karlovac preinačuje se pobijana presuda u odnosu na odluku o zaštitnoj mjeri tako da se okrivljeniku Goranu Žganecu izriče zaštitna mjera zabrane upravljanja motornim vozilom "B" kategorije u trajanju od 12 (dvanaest) mjeseci.

II. U ostalom djelu žalba tužitelja odbija se kao neosnovana te se u pobijanom a nepreinačenom dijelu presuda potvrđuje.

Obrazloženje

1. Presudom suda prvog stupnja okrivljenik je proglašen krivim i izrečena mu je ukupna novčana kazna u iznosu od 2.960,00 eura (dvijetisućeidevetstošezdeseterua) zbog djela prekršaja iz članka 51. stavak 1. kažnjivog po članku 51. stavak 5. uz primjenu članka 293. stavak 1. i članka 199. stavak 2. kažnjivog po članku 199. stavak 8. Zakona o sigurnosti prometa na cestama, te članka 17. Zakona o prekršajima protiv javnog reda i mira, opisanih u izreci.

2. Za pojedine prekršaje okrivljeniku je izrečena novčana kazna u iznosu od 2.000,00 eura (dvijetisućeeura) za djelo pod točkom I. izreke i novčana kazna u iznosu od 260,00 eura (dvjestošezdeseteura) za djelo pod točkom II. izreke te novčana kazna u iznosu od 700,00 eura (sedamstoeura) za djelo pod točkom III. izreke pobijane presude.

3. Temeljem članka 40. stavak 1. u vezi članka 40. stavak 3. Prekršajnog zakona okrivljeniku se u izrečenu novčanu kaznu uračunava vrijeme provedeno u uhićenju od 17. studenog 2025. u 13,05 sati do 18. studenog 2025. u 12,00 sati što se izjednačava sa 2 (dva) dana zatvora, odnosno sa 79,64 eura (sedamdesetdeveteuraišezdesetčetiricenta), tako da je okrivljenik dužan platiti novčanu kaznu u iznosu od 2.880,36 eura (dvijetisućeosamstoosamdeseteura itridesetišestcenti).

4. Sud prvog stupnja okrivljeniku je primijenio i zaštitnu mjeru zabrane upravljanja motornim vozilom "B" kategorije u trajanju od 6 (šest) mjeseci.

5. Istom presudom okrivljenik se oslobađa plaćanja paušala troška žalbenog postupka.

6. Protiv presude suda prvog stupnja tužitelj je pravodobno podnio žalbu zbog odluke o kazni i zaštitnoj mjeri i zbog pogrešno utvrđenog činjeničnog stanja.

7.  Žalitelj predlaže da se zbog navedenih razloga u žalbi, žalba prihvati  pobijana presuda preinači i okrivljeniku izrekne stroža sankcija, odnosno da se pobijana presuda ukine i predmet vrati sudu prvog stupnja na ponovno odlučivanje.

8.  Žalba  je osnovana.

9.	Razmotrivši predmet te ispitujući presudu suda prvog stupnja po službenoj dužnosti u smislu članka 202. stavak 1. Prekršajnog zakona ovaj Sud je utvrdio da sud prvog stupnja nije počinio bitne povrede postupka iz članka 195. stavak 1. točka 6., 7., 9. i 10. Prekršajnog zakona te da na štetu okrivljenika nije  povrijedio odredbe prekršajnog materijalnog prava kao i to da u postupku nije nastupila zastara prekršajnog progona.

10.	Osnovani su žalbeni navodi tužitelja prema kojima proizlazi da je sud prvog stupnja okrivljeniku trebao izreći strožu zaštitnu mjeru.

11.	Kako djelo prekršaja pod točkom I. izreke pobijane presude ubraja u kategoriju najtežih djela iz područja sigurnosti prometa na cestama gdje je kod okrivljenika kritične zgode bio ustanovljen visok stupanj alkoholiziranosti od 1,63 g/kg, a to je djelo počinjeno u realnom stjecaju sa djelom pod točkom II. izreke prouzročenom prometnom nezgodom zbog kojih razloga budući da je okrivljenik prema potvrdi Ministarstva pravosuđa bio osuđivan za istovrsno djelo prekršaja postojali su opravdani razlozi da se okrivljeniku vrijeme trajanja izrečene zaštitne mjere povisi sa 6 na 12 mjeseci čime će se prema ocjeni ovog Suda ispuniti svrha primjene zaštitne mjere okrivljeniku u tom vremenskom trajanju.

12.	Neosnovani su žalbeni navodi tužitelja prema kojima proizlazi da je okrivljeniku izrečena novčana kazna trebala biti izrečena u strožem iznosu.

13.	Sud prvog stupnja pravilno je okrivljeniku za djelo pod točkom I. izreke pobijane presude odmjerio visinu novčane kazne pravilno pritom cijeneći sve utvrđene okolnosti sukladno odredbi članka 36. stavak 1. i 2. Prekršajnog zakona tako da je visina izrečene novčane kazne za to djelo prekršaja u razmjeru sa utvrđenim okolnostima u postupku pravilno individualizirana zbog čega nisu postojali opravdani razlozi da se visina iznosa novčane kazne za to djelo prekršaja povisi, dok je sud prvog stupnja za djela pod točkom II. i III. izreke okrivljeniku pravilno utvrdio novčanu kaznu propisanu za ta djela prekršaja u zakonom utvrđenim iznosima.

		 Zbog iznesenih razloga trebalo je odlučiti kao u izreci.

U Zagrebu 21. svibnja 2026. 


	Zapisničarka:              
	
	Predsjednica vijeća:


	Sanja Klauda,v.r.       
	
	 Renata Popović,v.r.

	
	
	



Rješenje dostavljaju se Općinskom prekršajnom sudu u Zagrebu u 4 otpravka: za spis, okrivljenika i tužitelja.

                                                                     Za točnost otpravka – ovlašteni službenik
				          		    Upraviteljica zajedničke sudske pisarnice:

				           		                  Edita Vrkljan	

